kasjunøtter
Store norske leksikon,Biologi,Planteriket,Dekkfrøete planter,Tofrøbladete planter,Lønneordenen,Sumakfamilien,Anacardium
Kasjunøtter er den spiselige kjernen (frøet) til de nyreformede nøttefruktene av kasjutre (Anacardium occidentale). Kasjunøtter spises som snacks og brukes som ingrediens i blant annet indiske og kinesiske matretter.
Bruk og næringsinnhold Kasjunøtten har en mild smak og spises rå eller ristet som snacks, ofte med salt. Frøene brukes til fremstilling av kasjusmør (cashewsmør) og kasjuyoghurt. Både hele og knuste kasjunøtter inngår i mange indiske og kinesiske matretter.Hundre gram kasjunøtter inneholder 43,9 g fett, 29,4 g karbohydrater, 18,2 g protein, 3 g kostfiber og 2458 kJ energi. Nøtten er også en kilde til vitamin K, tiamin, vitamin B6, mangan, kobber og magnesium.Fruktskallet inneholder etsende og allergene stoffer som ekstraheres og brukes industrielt til fremstilling av harpiks og plast med spesielle fysiske egenskaper. Produksjon Kasjunøtter dyrkes i plantasjer. Det benyttes både frøformering og poding ved dyrking. Nøttene samles når frukten faller til bakken. Dersom også kasjueplet skal benyttes, må fruktene høstes fra treet før de faller til bakken. Deretter må nøttens skall fjernes for å få ut det spiselige frøet. Siden skallet inneholder etsende og allergene stoffer, ristes nøttene før skallet deles og fjernes. Dette gjøres ofte manuelt. Arbeidet krever verneutstyr, men det er ofte store utfordringer med hensyn til sikkerhet og arbeidsmiljø i dette arbeidet.God fruktsetting krever krysspollinering av blomstene. Avhengig av område er ulike arter av bier viktige for pollineringen. Mengde i 1000 tonn, med skall.   Land      Elfenbenskysten 793   India 743   Burundi 283   Vietnam 283     Kilde: FAO Les mer i Store norske leksikon sumakfamilien kasjutre